ອົງ​ການ FBI ສືບ​ສວນ​ການ ຍິງ​ກັນ​ຢູ່ ຖານ​ທັບເຮືອ ສະ​ຫະ​ລັດ ດັ່ງ​ກັບ ການ​ກໍ່​ການ​ຮ້າຍ
ບັນ​ດາ​ເຈົ້າ​ໜ້າ​ທີ່​ຍັງ​ຄົ້ນ​ຫາ​ແຮງ​ຈູງ​ໃຈ​ສຳ​ລັບ​ການ​ໂຈມ​ຕີ ເຊິ່ງ​ໄດ້​ເຮັດ​ໃຫ້​ອີກ 8 ຄົນ​ໄດ້​ຮັບ​ບາດ​ເຈັບ​ເຊັ່ນ​ກັນ.
ອົງການສັນຕິບານກາງ ສະຫະລັດ ຫຼື FBI ໄດ້ສືບສວນສອບສວນການຍິງກັນເຖິງຂັ້ນເສຍຊີວິດຢູ່ຖານທັບເຮືອໃນລັດ ຟລໍຣິດາ ດັ່ງກັບການກະທຳຂອງການກໍ່ການຮ້າຍ, ອີງຕາມການກ່າວຂອງເຈົ້າໜ້າທີ່ໜ່ວຍພິເສດໃນວັນອາທິດວານນີ້ ທ່ານນາງ ເຣເຊລ ໂຣຮາສ, ເຈົ້າໜ້າທີ່ໜ່ວຍພິເສດ ທີ່ຮັບຜິດຊອບຫ້ອງການໃນເມືອງ ແຈັກສັນວິລ ຂອງລັດ ຟລໍຣິດາ, ໄດ້ກ່າວໃນກອງປະຊຸມຖະແຫຼງຂ່າວໃນວັນອາທິດວານນີ້ວ່າ ການສືບສວນສອບສວນແມ່ນກຳລັງດຳເນີນຢູ່ພາຍໃຕ້ການ “ຄາດເດົາວ່າ” ເປັນການກະທຳຂອງການກໍ່ການຮ້າຍ, ແຕ່ມືປືນເບິ່ງຄືວ່າໄດ້ປະຕິບັດການຄົນດຽວ ທ່ານນາງໄດ້ກ່າວວ່າ “ປັດຈຸບັນນີ້ພວກເຮົາກຳລັງປະເມີນວ່າມີມືປືນຄົນນຶ່ງຜູ້ທີ່ໄດ້ກະທຳຜິດໃນການໂຈມຕີຄັ້ງນີ້ ແລະ ບໍ່ມີການຈັບກຸມໃນກໍລະນີນີ້ ” ອົງການ FBI ໄດ້ລະບຸຕົວມືປືນຜູ້ທີ່ໄດ້ຍິງສາມຄົນຢ່າງເປັນທາງການວ່າແມ່ນທ້າວ ໂມຮຳເມັດ ອາລຊາມຣານີ, ຮ້ອຍຕີໃນກອງທັບອາກາດ ຣາຊະອານາຈັກ ຊາອຸດີ ອາຣາເບຍ, ໄດ້ເປັນນັກຮຽນເຈົ້າໜ້າທີ່ການບິນກອງທັບເຮືອ ຢູ່ໂຮງຮຽນກອງບັນຊາການ ການບິນທະຫານເຮືອ ທີ່ຖານທັບອາກາດກອງທັບເຮືອ ເພັນຊາໂຄລາ ບັນດາເຈົ້າໜ້າທີ່ຍັງຄົ້ນຫາແຮງຈູງໃຈສຳລັບການໂຈມຕີ ເຊິ່ງໄດ້ເຮັດໃຫ້ອີກ 8 ຄົນໄດ້ຮັບບາດເຈັບເຊັ່ນກັນ ທ່ານນາງ ໂຣຮາສ ໄດ້ກ່າວວ່າ “ພວກເຮົາກຳລັງພະຍາຍາມຢ່າງໜັກເພື່ອຄົ້ນຫາແຮງຈູງໃຈຂອງລາວ ແລະ ຂ້າພະເຈົ້າຂໍຄວາມອົດທົນ ສະນັ້ນພວກເຮົາຈຶ່ງເຮັດວຽກນີ້ໃຫ້ຖືກຕ້ອງ ” ລັດຖະມົນຕີປ້ອງກັນປະເທດທ່ານ ມາກ ເອັສເປີ ໄດ້ກ່າວໃນວັນອາທິດວານນີ້ວ່າ ທ່ານໄດ້ແນະນຳໃຫ້ກຳລັງຕິດອາວຸດ ທົບທວນຂັ້ນຕອນການກວດກາທະຫານຕ່າງປະເທດຂອງເຂົາເຈົ້າຄືນ ລຸນຫຼັງການຍິງກັນທີ່ຮ້າຍແຮງນີ້ ໃນການໃຫ້ສຳພາດທາງໂທລະພາບຂ່າວ Fox News ໃນວັນອາທິດວານນີ້, ທ່ານ ເອັສເປີ ໄດ້ກ່າວວ່າ ນຶ່ງໃນສິ່ງທຳອິດທີ່ລາວໄດ້ເຮັດລຸນຫຼັງການສັງຫານສາມຄົນໃນວັນສຸກນັ້ນ ແມ່ນລາວ “ໄດ້ຂໍໃຫ້ພວກເຮົາເລີ່ມທົບທວນໃນສິ່ງທີ່ວ່າ “ຂັ້ນຕອນການກວດກາຂອງພວກເຮົາແມ່ນຫຍັງ ກ່ຽວກັບ ຄົນຕ່າງປະເທດທີ່ເຂົ້າມາໃນ ສະຫະລັດ ” ຜູ້ເຄາະຮ້າຍກໍແມ່ນນັກສຶກສາຢູ່ໂຮງຮຽນການບິນເຊັ່ນກັນ ເຂົາເຈົ້າໄດ້ຖືກລະບຸຕົວດັ່ງກັບ ທະຫານເຮືອ ທ້າວ ໂຈຊວາ ຄາເລັບ ວັອດສັນ ອາຍຸ 23 ປີ, ຈາກເມືອງ ຄັອຟຟີ ລັດ ອາລາບາມາ, ນັກຂັບເຮືອບິນ ທ້າວ ໂມຮຳເມັດ ຊາເມ ເຮທຳ ອາຍຸ 19 ປີ ຈາກເມືອງ ເຊັ້ນ ປີເຕີສເບີກ, ລັດ ຟລໍຣິດາ, ແລະ ນັກຂັບເຮືອບິນຝຶກງານ ທ້າວ ແຄັມເມີຣອນ ສກັອດ ວອລເທີສ໌ ອາຍຸ 21 ປີ ຈາກເມືອງ ຣິຈ໌ມັອນ ຮິລ, ລັດ ຈໍເຈຍ ຮ້າຍເອກ ທິມ ຄິນແຊລລາ, ເຈົ້າໜ້າທີ່ບັນຊາການຖານທັບເຮືອໄດ້ກ່າວໃນຖະແຫຼງການສະບັບນຶ່ງວ່າ “ຄວາມໂສກເສົ້າຈາກເຫດການໂສກນາດຕະກຳຢູ່ຖານທັບອາກາດ ເພັນຊາໂຄລາ ຈະສົ່ງຜົນກະທົບໄລຍະຍາວຕໍ່ກອງບັນຊາການ ແລະ ຊຸມຊົນຂອງພວກເຮົາ ” ມືປືນ, ຜູ້ທີ່ຖືກຂ້າຕາຍໃນເຫດການເຊັ່ນກັນ, ມີລາຍງານວ່າໄດ້ຈັດງານລ້ຽງອາຫານຄ່ຳໃນຕົ້ນອາທິດທີ່ຜ່ານມາ ເຊິ່ງລາວໄດ້ສາຍວິດີໂອກ່ຽວກັບ ການສັງຫານໝູ່ໃນ ສະຫະລັດ ໃຫ້ແຂກຂອງລາວເບິ່ງ, ອີງຕາມລາຍງານຂອງສື່ມວນຊົນ ມີແຂກຢ່າງໜ້ອຍຄົນນຶ່ງຖືກລາຍງານວ່າ ໄດ້ຖ່າຍວິດີໂອການສັງຫານໝູ່ໃນວັນສຸກທີ່ຜ່ານມານັ້ນ ນັກຮຽນ ຊາອຸດີ ອາຣາເບຍ ຫຼາຍຄົນໄດ້ຖືກຄວບຄຸມຕົວເພື່ອການສອບສວນ